Anticipan que a curva den unha forma asimétrica, sendo máis rápido o ascenso (que durou 25 días) que o descenso, que calculan nuns 45 días. É dicir, a mediados de maio

O grupo continuou actualizando o seu modelo, que de forma xeral se foi cumprindo no tocante ao número de infeccións en Galicia, que efectivamente acadou o seu pico de casos nos últimos días de marzo. Ese acerto permítelles ser optimista no relativo á evolución da epidemia no noso país, que continuará baixando nas primeiras semanas. "Comeza a verse a luz ao final do túnel", subliñan, pero anticipan que a curva ten unha forma asimétrica, sendo máis rápido o ascenso (que durou 25 días) que o descenso -ata reducir a cero as persoas infectadas cada día-, que calculan nuns 45 días. É dicir, que se podería producir a mediados de maio.

"O final da pandemia non chegará ata que pasemos moitos días sen ter novas persoas infectadas e iso aínda está moi lonxe", advirten

Neste paulatino descenso deben manterse as medidas de precaución adoptadas, para evitar así rebrotes que obriguen a endurecer as medidas que se foran relaxando. "Non podemos pasar do confinamento á festa dun día para outro, ten que ser progresivo e tentar evitar que se produzan novos brotes", subliñan, sinalando que "o final da pandemia non chegará ata que pasemos moitos días sen ter novas persoas infectadas e iso aínda está moi lonxe". "Polo de agora non convén permitir reunións de máis de 40-50 persoas para ter certo control no caso de que comece un novo brote", engaden.